Overvågning af nedbør, skydække og af det danske vejnet gennem 500 kameraer. Det er nogle af de ting, som Vejdirektoratet holder ekstra øje med, når snevejret rammer landet.

Årets første udbredte snevejr har onsdag ramt Danmark, og det forventes at brede sig til store dele af landet i løbet af dagen. Snevejret kan give trafikale udfordringer, og dagens vejrsituation har derfor givet Vejdirektoratet i Aalborg ekstra meget at se til. - Det er en forholdsvis stor opgave, siger Carina Frandsen, der er teamleder hos Vejdirektoratet, til TV2 Nord. - Vi forventer ikke, at al vores materiel kommer ud i denne situation. Men hvis vi har al materiel ude, så har vi faktisk 600 folk, der kører rundt, og som bliver styret heroppefra, siger hun. Overvåger nedbøren Hos Vejdirektoratet sidder de blandt andet og overvåger situationen på det danske vejnet, og teamleder Carina Frandsen fortæller, at de forventer, at store dele af Danmark vil blive påvirket af dagens vejrsituation. - Vi kigger blandt andet på, hvilken type nedbør der kommer, hvorhenne den kommer, og hvilken indsats vi skal lave i forhold til den type nedbør, der lægger sig, forklarer Carina Frandsen. En del af den indsats, som Vejdirektoratet laver i sådan en situation, er at salte vejene, så de bliver mere sikre at færdes på for trafikanterne. - Vi salter forud for snefaldet. Dét snefald, der kommer lige nu, kan vi salte os ud af, fordi trafikanterne hjælper os med at køre sneen af vejene idet, der er saltet ordentligt, forklarer Carina Frandsen. Udover at kigge på nedbøren, så overvåger Vejdirektoratet også, hvor tykt skydækket er, samtidig med at de kan overvåge og samle informationer ind fra vejene gennem cirka 500 målepunkter over hele Danmark. Kigger rundt på 500 kameraer Under arbejdet med at overvåge det danske vejnet i en særlig vejrsituation gør Vejdirektoratet også meget brug af deres mange kameraer. - Der har vi også i nærheden af 500 webkameraer ude på vejens areal, som vi sidder og kigger på og klikker rundt på, siger teamleder hos Vejdirektoratet, Carina Frandsen. De holder også øje med og opdaterer deres trafikkort, hvilket er offentligt tilgængeligt for alle. På trafikkortet kan de danske trafikanter selv holde øje med vigtige informationer om eksempelvis glatte veje, saltning og færdselsuheld. Onsdag ventes der i hele den nordlige halvdel af Jylland overvejende frostvejr - og her vil nedbøren falde som sne, oplyser TV 2 VEJRET i dagens prognose. -	Det er ved at være et stykke tid siden, vi har været i den her form for beredskab, forklarer temaleder Carina Frandsen. - Vi har haft pletvise steder, hvor vi har været ude og køre med sneplov. Men det er ved at være nogle år siden, at vi rigtigt har været ude og køre rundt med sneploven, så det bliver rart at prøve igen, siger hun.